Verifika tal-idoneità mwettqa fl-2014 identifikat nuqqasijiet fir-rekwiżiti essenzjali għall-imballaġġ u rrakkomandat li dawn isiru “aktar konkreti u jistgħu jiġu infurzati faċilment”, filwaqt li nnotat li t-tisħiħ tar-rekwiżiti essenzjali jkun “għodda ewlenija biex tinkiseb prestazzjoni ambjentali aħjar tal-imballaġġ”. Madankollu, l-emenda tad-Direttiva 94/62/KE fl-2018 ma indirizzatx dawk in-nuqqasijiet direttament, iżda minflok introduċiet tliet klawżoli ta’ reviżjoni: (1) li tiġi eżaminata l-fattibbiltà tat-tisħiħ tar-rekwiżiti essenzjali bil-ħsieb, inter alia, li jittejjeb id-disinn għall-użu mill-ġdid u jiġi promoss riċiklaġġ ta’ kwalità għolja kif ukoll li jissaħħaħ l-infurzar tagħhom; (2) li tiġi eżaminata l-fattibbiltà li jiġu stabbiliti miri kwantitattivi dwar l-użu mill-ġdid tal-imballaġġ u kwalunkwe miżura ulterjuri biex jiġi promoss l-użu mill-ġdid tal-imballaġġ; u (3), li tiġi evalwata l-effettività tal-miżuri li għandhom l-għan li jnaqqsu l-konsum tal-basktijiet tal-plastik ħfief u li jiġu eżaminati modi oħra possibbli biex jinkiseb dan l-objettiv. Il-klawżoli ta’ reviżjoni pprovdew ukoll lill-Kummissjoni b’mandat biex, jekk ikun xieraq, tippreżenta proposta leġiżlattiva dwar dawn il-kwistjonijiet.

•Konsultazzjonijiet mal-partijiet ikkonċernati

•Ġbir u użu tal-għarfien espert

Minbarra l-konsultazzjoni mal-partijiet ikkonċernati, intużaw diversi sorsi ewlenin ta’ informazzjoni ulterjuri għall-valutazzjoni tal-impatt.

Sabiex jiġu analizzati ulterjorment id-diversi għażliet, il-Kummissjoni qabdet konsulenti esterni taħt żewġ kuntratti ta’ appoġġ. Dawn l-istudji żviluppaw “metodoloġija tal-immudellar tal-impatt” u “metodoloġija bażi”. Tal-ewwel tintuża biex jiġu mmudellati l-impatti tal-miżuri proposti, jiġifieri biex tiġi mmudellata l-bidla fil-flussi tal-massa, fil-kostijiet finanzjarji, fl-impatti ambjentali u soċjali (fuq l-impjiegi). Din tal-aħħar (il-metodoloġija bażi) tipprovdi ħarsa ġenerali lejn il-konsum tal-iskart mill-imballaġġ, il-ġenerazzjoni u l-immaniġġar tal-iskart għas-27 Stat Membru tal-UE. Din tinkludi kemm xejriet storiċi bbażati fuq data eżistenti kif ukoll projezzjonijiet futuri sal-2050. Il-linja bażi hija essenzjalment xenarju ta’ “ebda bidla fil-politika”, jiġifieri mmudellar tax-xejriet futuri fejn il-politiki u l-miżuri rilevanti kollha fil-livell tal-UE u dak nazzjonali jibqgħu fis-seħħ, ikkomplementati minn kwalunkwe proposta leġiżlattiva futura mill-Kummissjoni. Sar studju ta’ appoġġ ieħor miċ-Ċentru Konġunt tar-Riċerka (JRC) tal-Kummissjoni biex jiġu analizzati l-impatti ta’ miżuri li jikkombinaw simboli dwar ir-reċipjenti tal-iskart ma’ tikketti korrispondenti fuq l-imballaġġ (dan tal-aħħar ġie żviluppat fiż-żewġ studji msemmija hawn fuq).

Il-konsulent u l-esperti tiegħu ħadmu mill-qrib mad-dipartimenti rilevanti tal-Kummissjoni matul id-diversi stadji tal-istudju.

Inġabru data u kummenti addizzjonali permezz ta’ intervisti mmirati mal-partijiet ikkonċernati u konsultazzjonijiet dettaljati mal-Istati Membri.

Miżuri possibbli dwar il-basktijiet tal-plastik ġew żviluppati għall-ewwel darba fi “Study on the Implementation of the Plastic Bags Directive combined with the Scoping Study to assess the feasibility of further EU measures on waste prevention and implementation of the Plastic Bags Directive”, u twettqet valutazzjoni tal-impatt tal-miżuri proposti fit-tieni studju ta’ appoġġ.

Fl-aħħar nett, ġew żviluppati miżuri dwar l-imballaġġ kompostabbli bħala parti mill-Istudju tal-2020 bit-titolu “Relevance of biodegradable and compostable consumer plastic products and packaging in a circular economy”. Dan l-istudju pprovda wkoll ispirazzjoni ulterjuri għall-Komunikazzjoni tal-Kummissjoni dwar qafas ta’ politika tal-UE dwar il-plastik b’bażi bijoloġika, bijodegradabbli u kompostabbli.